การเริ่มต้นพูดคุยกับแพทย์เรื่องใบสั่งยาสำหรับ 60 วัน

**โครงการสิทธิประโยชน์ทางเวชภัณฑ์และใบสั่งยาสำหรับ 60 วัน**

โครงการสิทธิประโยชน์ทางเวชภัณฑ์ (Pharmaceutical Benefits Scheme - PBS) เป็นโครงการของรัฐบาลออสเตรเลียที่ช่วยเหลือค่ายากว่า 900 รายการที่ต้องใช้ใบสั่งยาในการซื้อ ซึ่งช่วยให้ยาที่มีความจำเป็นอย่างยิ่งมีราคาย่อมเยามากขึ้น โครงการนี้ทำให้เกิดการเปลี่ยนแปลงอย่างมีนัยสำคัญในการลดค่าใช้จ่ายด้านการดูแลสุขภาพ

**ใบสั่งยาสำหรับ 60 วันคืออะไร?**

ยาเกือบ 300 รายการในโครงการ PBS สามารถใช้ใบสั่งยาสำหรับ 60 วันได้ หากคุณมีโรคประจำตัวต่อเนื่องที่มีอาการคงที่ คุณอาจได้รับยาในปริมาณสำหรับ 60 วันโดยใช้ใบสั่งยาใบเดียวได้ ประโยชน์ที่จะได้รับมีดังนี้

* เดินทางไปร้านขายยาน้อยครั้งลง
* ประหยัดเวลาและเงิน

**คู่มือนี้จะช่วยเหลือคุณ โดยแนะนำเคล็ดลับและวิธีเริ่มต้นสนทนาเพื่อช่วยให้คุณสามารถพูดคุยกับแพทย์เกี่ยวกับใบสั่งยาสำหรับ 60 วันได้อย่างมั่นใจ เชิญอ่านรายละเอียดในส่วนต่อไป**

**การเริ่มต้นพูดคุยกับแพทย์**

การพูดถึงใบสั่งยาอาจทำให้คุณรู้สึกว่าเป็นเรื่องยาก แต่จริง ๆ แล้วไม่ต้องเป็นเช่นนั้นเลย แพทย์ของคุณพร้อมช่วยเหลือคุณเสมอ หากคุณถามคำถามที่ตรงประเด็นและศึกษาทางเลือกต่าง ๆ เช่น การใช้ใบสั่งยา 60 วัน คุณจะสามารถควบคุมการดูแลสุขภาพของตนเองและตัดสินใจโดยมีข้อมูลครบถ้วน

เริ่มต้นพูดคุยวันนี้เพื่อรับยาที่มีราคาย่อมเยาและเข้าถึงได้ง่ายมากขึ้น

เคล็ดลับบางประการที่จะช่วยให้คุณเริ่มต้นพูดเรื่องนี้ในการพบแพทย์ตามนัดครั้งต่อไป

* **ถามแพทย์**เกี่ยวกับใบสั่งยาสำหรับ60วัน และหารือว่า จะใช้ใบสั่งยาแบบดังกล่าวกับคุณได้อย่างไร
* **เตรียมคำถาม**ล่วงหน้า ถามถึงเกณฑ์คุณสมบัติ ทางเลือกยาสามัญ หรือเกณฑ์ **PBS Safety Net** ว่าใช้ในกรณีของคุณอย่างไร
* **นำรายชื่อยาต่าง ๆ ที่ใช้คุณใช้อยู่ปัจจุบันไปด้วย** เพื่อช่วยแพทย์หรือเภสัชกรในการทบทวนแผนการรักษาของคุณอย่างมีประสิทธิผล

*ขอคุยเรื่องวิธีที่จะทำให้ยาที่ฉันใช้มีราคาย่อมเยาขึ้นได้ไหม?*

*ยาที่ฉันต้องใช้สามารถใช้ใบสั่งยาสำหรับ 60 วันได้ไหม และฉันมีสิทธิ์ตามเกณฑ์ไหม?*

**หัวข้อหลักในการสนทนา**

**1. ใบสั่งยาสำหรับ 60 วัน**

ยาหลายรายการสามารถใช้ใบสั่งยาสำหรับ 60 วันได้ โปรดสอบถามแพทย์ว่า ยาที่คุณใช้ได้รับการระบุชื่อให้ใช้กับใบสั่งยาแบบนี้หรือไม่

**ประโยชน์ของใบสั่งยาสำหรับ 60 วัน**

* เดินทางไปร้านขายยาน้อยครั้งลง
* ค่าใช้จ่ายลดลงในระยะยาว

**เคล็ดลับ** หากที่ผ่านมาคุณได้รับใบสั่งยาสำหรับ 60วัน โปรดเตือนแพทย์ให้ออกใบสั่งยาแบบนี้ต่อไป

*ยาที่คุณหมอกำลังสั่งจ่ายนี้ใช้กับใบสั่งยาสำหรับ 60 วันได้ไหม?*

*ที่ผ่านมาฉันได้ใบสั่งยาสำหรับ 60 วันสำหรับยาตัวนี้ ฉันขอใบสั่งยาสำหรับ 60 วันเหมือนเดิมได้ไหม?*

**2. โครงการสิทธิประโยชน์ทางเวชภัณฑ์ (PBS)**

โครงการ PBS ช่วยลดค่ายาให้ถูกลง โปรดสอบถามแพทย์ของคุณว่า มีทางเลือกอื่นที่ถูกกว่าหรือไม่ เช่น ทางเลือกยาสามัญ

*ยานี้มียาที่เป็นยาสามัญในโครงการ PBS ไหม?*

**โปรดสอบถามเภสัชกรเกี่ยวกับวิธีอื่น ๆ ในการประหยัดค่ายา**

**3. เกณฑ์ PBS Safety Net**

เมื่อคุณหรือคนในครอบครัวจ่ายเงินจำนวน 1,694.00 ดอลลาร์ในปีปฏิทินนั้น ๆ คุณอาจมีสิทธิ์ตามเกณฑ์ PBS Safety Net ซึ่งจะลดค่าใช้จ่ายลงไปอีก ส่วนผู้ที่ถือบัตรสิทธิ์ลดหย่อน (concession card) เกณฑ์ดังกล่าวอยู่ที่ 277.20 ดอลลาร์สำหรับปี 2025

หากต้องการข้อมูลเพิ่มเติม โปรดไปที่ servicesaustralia.gov.au/pbs-safety-net-thresholds (<https://www.servicesaustralia.gov.au/pbs-safety-net-threshold>)

*ผมใกล้จะถึงเกณฑ์ PBS Safety Net หรือยังสำหรับปีนี้?*

*ผมจะสมัครขอบัตร PBS Safety Net ได้อย่างไร?*

*ผมมีบัตรสิทธิ์ลดหย่อนแล้ว และได้รับยาในราคาที่ถูกลงแล้ว การใช้ใบสั่งยาสำหรับ 60 วันจะช่วยประหยัดเงินอยู่ไหม?*

**4. ยาสามัญ**

ยาสามัญมีประสิทธิผลเทียบเท่ากับยายี่ห้อ แต่มักมีราคาถูกกว่า

*ยานี้มีตัวเลือกที่เป็นยาสามัญไหม?*

**การขจัดอุปสรรคในการสนทนา**

ไม่แน่ใจว่าจะเริ่มต้นอย่างไรหรือ? เรามีคำแนะนำ

*มีวิธีไหนบ้างที่จะลดค่ายาฉันได้?*

*ฉันได้ยินเกี่ยวกับใบสั่งยาสำหรับ 60 วัน และอยากทราบว่าตัวเองมีสิทธิ์ไหม?*

*คุณช่วยอธิบายได้ไหมว่า PBS Safety Net คืออะไร และนำมาใช้กับกรณีของฉันอย่างไร?*

**ขั้นตอนต่อไป**

1. **นัดหมายแพทย์** ทบทวนยาที่คุณใช้และปรึกษาเรื่องใบสั่งยาสำหรับ60 **วัน**
2. **ตรวจสอบว่าคุณมีสิทธิ์ตามเกณฑ์หรือไม่** โปรดอ่านข้อมูลเพิ่มเติมที่ health.gov.au/cheapermedicines (https://www.health.gov.au/cheaper-medicines)
3. **ปรึกษาเภสัชกร** เภสัชกรเป็นบุคลากรที่เชี่ยวชาญในการจัดการยา อีกทั้งยังช่วยให้คุณเข้าใจค่าใช้จ่ายของคุณและเกณฑ์PBS Safety Net

*คุณคิดว่าใบสั่งยาสำหรับ 60 วันจะเหมาะสมกับฉันไหม?*

**การหาแหล่งข้อมูลในภาษาต่าง ๆ**

คุณทราบหรือไม่ว่า มีข้อมูลเกี่ยวกับโครงการ PBS และใบสั่งยาสำหรับ 60 วันเผยแพร่ในภาษาต่าง ๆ แพทย์หรือเภสัชกรให้เอกสารเหล่านี้แก่คุณได้ เพื่อช่วยให้คุณเข้าใจทางเลือกต่าง ๆ ของตนเองมากขึ้น

หากต้องการข้อมูลเพิ่มเติม โปรดไปที่ health.gov.au/cheapermedicines/translated (<https://www.health.gov.au/cheaper-medicines/translated-resources>)

*ผมจะหาข้อมูลแปลเกี่ยวกับโครงการ PBS และใบสั่งยาสำหรับ 60 วันได้จากที่ไหน?*

*ข้อมูลแปลที่เผยแพร่เป็นข้อมูลแบบไหนบ้าง?*

**หากต้องการข้อมูลเพิ่มเติม โปรดไปที่** health.gov.au/cheapermedicines (https://www.health.gov.au/cheaper-medicines)

**หากต้องการข้อมูลในภาษาไทย โปรดไปที่** health.gov.au/cheapermedicines/translated (https://www.health.gov.au/cheaper-medicines/translated-resources)